Virallinen lehti nro C 050 , 22/02/1999 s. 0054



KIRJALLINEN KYSYMYS P-1606/98 esittäjä(t): Daniela Raschhofer (NI) komissiolle (11. toukokuuta 1998) Aihe: Polkumyyntitulleja teräksen tuottajille Samalla kun polkumyyntitoimenpiteet ovat yksi tärkeä suojeleva säätelyväline, ne voivat myös aiheuttaa yhteisön sisäisille yrityksille taloudellisia ongelmia. Saamieni tietojen mukaan komissio aikoo asettaa polkumyyntitullin Aasiasta tuleville teräsruuveille. 1. Suunnitteleeko komissio tällaisten toimenpiteiden käyttöönottoa? Jos suunnittelee, kuinka korkeaksi tulli muodostuu tonnia kohti? 2. Milloin edellä mainittuja tuotteita koskevat polkumyyntitullit otetaan käyttöön? 3. Koskeeko polkumyyntitulli ainoastaan teräsruuveja vai tuleeko se koskemaan myös muita terästuotteita? 4. Koskeeko polkumyyntitulli kaikkia Kauko-idästä tulevia teräksen tuottajia? Jos ei, niin keitä tuottajia polkumyyntitullit koskevat? 5. Jos komissio asettaa erilaisia tulleja, kuinka se päättää niistä? 6. Kuinka kauan komissio suunnittelee pitävänsä yllä tällaista käytäntöä? 7. Mistä kyseisiä toimenpiteitä koskevat yritykset saavat tietoa komission aikomuksista ja mikä on aikaisin mahdollinen ajankohta tämän tiedon saamiseksi? Komission jäsenen Sir Leon Brittaninkomission puolesta antama vastaus (11. kesäkuuta 1998) Arvoisa parlamentin jäsen on esittänyt useita Aasiasta tuotavien teräsruuvien polkumyyntitulleja koskevia kysymyksiä. 1. Euroopan unioni otti käyttöön lopullisen polkumyyntitullin useista Aasian maista peräisin olevien ruostumattomasta teräksestä valmistettujen kiinnikkeiden ja niiden osien tuontiin sovellettavista lopullisista polkumyyntitulleista 16. helmikuuta 1998 annetulla neuvoston asetuksella (EY) 393/98(1). Tullin määrä vaihtelee kustakin maasta ja yrityksestä riippuen 2,7 prosentista 74,70 prosenttiin (tullia sovelletaan vapaasti yhteisön rajalla -nettohintoihin). 2. Toimenpiteitä toteutetaan seuraavasta päivästä sen jälkeen, kun ne on julkaistu Euroopan yhteisöjen virallisessa lehdessä, toisin sanoen 17. helmikuuta 1998. 3. Toimenpiteitä toteutetaan ruostumattomasta teräksestä valmistettuihin kiinnikkeisiin ja niiden osiin, toisin sanoen CN-koodeihin 7318 12 10, 7318 14 10, 7318 15 30, 7318 15 51, 7318 15 61, 7318 15 70 ja 7318 16 30 kuuluviin teräsruuveihin, -pultteihin ja -muttereihin. 4. Polkumyyntitoimenpiteet koskevat ainoastaan edellisessä kohdassa mainittuja Kiinan kansantasavallasta, Intiasta, Etelä-Koreasta, Malesiasta, Taiwanista ja Thaimaasta peräisin olevia tuotteita. 5. Toimenpiteet laadittiin asiaankuuluvan polkumyyntilainsäädännön, toisin sanoen polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) 384/96(2) mukaisesti. Näin ollen tutkittiin, tapahtuiko mainittu tuonti polkumyyntihinnoilla, aiheuttiko polkumyynnillä tapahtuva tuonti huomattavaa vahinkoa yhteisön teollisuudelle ja oliko polkumyyntitoimenpiteiden toteuttaminen yhteisön edun mukaista tilanteen korjaamiseksi. Tätä varten asianomaisia osapuolia pyydettiin toimittamaan kaikki tarvittavat tiedot ja niiden tiloissa tehtiin tutkimuksia. 6. Toimenpiteet ovat voimassa viisi vuotta. Mahdollisuudesta välivaiheen tarkasteluun säädetään neuvoston asetuksen (EY) 384/96 11 artiklan 3 kohdassa. 7. Osapuolille annettiin tietoja lopullisten polkumyyntitoimenpiteiden antamiseen johtavan menettelyn eri vaiheissa asiaankuuluvan polkumyyntilainsäädännön mukaisesti. Asianomaiset yritykset saivat perusteellista tietoa ja perusteellisia selvityksiä tavasta, joiden perusteella näihin sovellettava tulli oli laskettu. Tämä tehtiin välittömästi 4. syyskuuta 1997 komission asetuksessa (EY) 1732/97 säädettyjen väliaikaisten polkumyyntitoimenpiteiden antamisen jälkeen. Asianomaisille osapuolille annettiin mahdollisuus tehdä huomautuksia ja keskustella komission yksiköiden kanssa niille annetuista tiedoista. Niiden huomautukset otettiin tarkasti huomioon, ennen kuin komissio ja neuvosto tekivät lopullisen päätöksen. (1) EYVL L 50, 20.2.1998. (2) EYVL L 317, 6.12.1996.EYVL L 128, 30.4.1998.